
Триград е село в Южна България. То се намира в община Девин, Област Смолян. Село Триград е разположено в Западните Родопи, недалеч от Българо-гръцката граница. Намира се на 26 км южно от общинския център - гр. Девин и на около 40 км западно от областния център – гр. Смолян. Надморската му  височина е 1240 м. Къщите са построени по скалисти възвишения, заобиколени от внушителни скални масиви. През селото минава р. Триградска, която заедно с р.Буйновска дава началото на р. Въча. Населението на селото е около 850 души. В околностите на с.Триград има многобройни археологически находки - пещерни жилища и тракийски некрополи, които говорят за древния му произход. 
В околностите на с.Триград има многобройни археологически находки - пещерни жилища и тракийски некрополи, които говорят за древния му произход. 
Дълги години село Триград е било недостъпно за туристи поради разположението си в непосредствена близост до държавната границата с Гърция. В миналото за да пътува до или за да напусне Триград, човек се е нуждаел от специален разрешителен документ, издаван от граничните власти. Днес движението в района става свободно.
Развитието на курортно-туристическата дейност, базираща се на природните дадености и ресурси, е безспорно най-перспективно развиващият се отрасъл в местната икономика. Наблюдава се целогодишен туристически поток от български и чуждестранни туристи, привлечени от уникалното съчетание на девствена природа, запазени традиции, богато културно наследство и традиционно родопско гостоприемство. Сред атмосферата на селския живот и домашния уют в с.Триград функционират семейни хотели, къщи за гости и частни квартири. Гостоприемните домакини предлагат на посетителите да опитат от традиционните ястия - родопски пататник, клин (вид баница), чеверме и качамак с всичките му разновидности (някои от които включват към съставките кашкавал или току що изпечено на скара месо), както и прословутия мурсалски чай, за който се говори, че е източник на здраве и дълголетие.
 Кулинарните удоволствия нямат край, а местните хора използват в готвенето билки и растения, които трудно могат да се намерят на пазара в града.
Селото предлага на гостите си много атракции и възможности за активна почивка: функционира конна база, предлагаща коне за езда и обучение с инструктор, организират се походи с мотори „Ендуро“ с водач, съществуват възможности за скално катерене. Местното население е съхранило богато културно-историческо наследство. Интересна туристическа атракция са изпълняваните от векове „Прогонване на змията/зимата“, „Предсой“, „Сределето“ и честването на фестивала „Орфически мистерии“ – съпътстван с неповторимият ритуал на „прогонването на дявола”. Празничната програма включва ритуално посрещане на слънцето, танц на нестинари, чайна церемония с колективно пиене на мурсалски чай, жертвоприношение и ритуално белязване на челата с кръв от жертвено животно.
Туристите могат да се запознаят с майсторството на ръчното изработване на национални текстилни изделия - прекрасни халища и козяци, пъстри черги, плетени и бродирани покрови и покривки, чорапи, и с майстори на дърворезба.
Село Триград е разположено в областта на Триградското плато – едно от най-интересните и красиви плата в България. Платото е вместено между реките Буйновска и Мугленска и е с дължина 18 километра и ширина 9 км. Реките милиони години са се врязвали в скалите и така са се образували най-големите и красиви ждрела в Родопите. 
Край Триград се намират три от Стоте национални туристически обекта - Ягодинската пещера, пещерата Дяволското гърло и Триградското ждрело. 
Ягодинската пещера е дълга е 10 км и е разположена на три етажа, от които само третият (най-нисък) е облагороден и електрифициран. За туристите в него е изградена 1100-метрова пътека. Входът и изходът към този етаж са изкуствено прокопани тунели с дължина съответно 150 и 80 м.

Естественият вход на пещерата води към първия ѝ етаж, където е открито древно жилище, обитавано около IV-то хилядолетие пр. Хр. Находките говорят, че то е било дом на умели майстори- грънчари. Глината е добивана от вътрешността на пещерата и от коритото на Буйновска река. Съдовете са били изпичани в глинени пещи. Обитателите са принудени да напуснат своя дом след срутване, причинено от земетресение. 
Пещерата е уникална със своите безброй сталактити, сталагмити, сталактони, „завеси“, „леопардови кожи“ (различно оцветени скални слоеве), пещерни перли. Тя има постоянна температура от 6°C и влажност 92%.

Някои от вътрешните ѝ оформления напомнят за Дядо Коледа, Снежанка и седемте джуджета, Богородица и Младенеца, Пижо и Пенда, форми на животни и фантастични фигури.  
На 31 декември срещу 1 януари, край елха, която остава свежа няколко години, спелеолози честват Нова година. В същата зала се са състояли 103 сватби.

До пещерата, през ждрело, води еднолентов асфалтов път. От Триград до пещерата се стига по асфалтов път при пешеходен преход за 2 часа.
Пещерата работи целогодишно с работно време от 9 до 17 ч. Влизането става на всеки час, последното влизане е в 16:15 ч. През зимата, древното жилище не работи.
Дяволското гърло е пропастна пещера, която е формирана в следствие пропадането на земните пластове. Пещерата е разположена на 1,5 километра северно от село Триград в Триградското ждрело в Родопите. Основната ѝ част е заета от голяма зала, в която се намира най-високият подземен водопад на Балканския полуостров. 
Името на пещерата идва от формата на входа, наподобяваща дяволска глава. Пещерата се е получила от река, падаща под земята от 42 м височина, образувайки огромна зала, наречена Бучащата зала. Дължината и е 110 метра, ширината – 40 метра, а височината и достига до 35 метра. Това е най-голямата зала в Българските пещери след входната зала на Деветашката пещера - в нея може да се побере катедралата "Св. Александър Невски". От входа е направена изкуствена галерия с дължина 150 метра, през която се достига до основата на водното течение. Оттук 301 стъпала нагоре извеждат покрай подземния водопад до повърхността. На близо 400 м от входа на “Дяволското гърло” водите на подземнотечащата река се губят в сифон-галерия. Дължината на сифона е повече от 150 м, а след него по 60-метрова галерия подземната река напуска пещерата и излиза отново на повърхността през пещера. 
В тази пещера зимува най-голямата в България и на Балканите колония на пещерен дългокрил прилеп (Miniopterus schreibersii). 
Дяволското гърло дава начало на различни легенди от времето на траките. Една от тях говори, че именно тук Орфей се спуска в подземното царство на Хадес, за да спаси любимата си - Евридика.
Работно време на пещерата — летен сезон: 8:00-18:00 ч.; зимен сезон: със заявка, има печат, нощувки в хижа "Триградски скали". Пещерата е електрифицирана, а стълбите, изкачващи се край бучащите води на подземния водопад, са обезопасени с бетонен парапет. Дължината на пещерата е 1 км, маршрута за туристи 350м. Температурата в пещерата е около +8°C.
Триградското ждрело е пролом, който се намира на 1,5 километра северно от село Триград. Общата му дължина е 7 км, но същинското ждрело е 2-3 км. Трето по дължина е в България, след Буйновското ждрело и Трънското ждрело.
Ждрелото представлява отвесни варовикови скали, които ограждат течението на река Триградска. Реката влиза в пещерата Дяволското гърло и 530 м след това излиза като голям карстов извор. След това се слива с река Буйновска. Западната стена на ждрелото се издига на височина 180 м, а източната достига до височина от 300 - 350 м. В началото на ждрелото разстоянието между двете стени е около 300 м, но в по северните части става близо 100 м. В източния склон на ждрелото се намира друга известна пещера - Харамийската. 

Харамийската пещера, която е пропастен тип пещера, предлагаща атракция на границата между класическия и екстремния туризъм. Тя е една от седемте пещери в района, които са били обитавани в древността. 
Растителността в ждрелото също е неповторима, могат да се видят видове, които се срещат единствено тук – Хаберлея родопензис, Родопски ръж и други. В пещерите на ждрелото са открити много редки видове животни – различни видове паяци, между които и отровни. В пещерите са открити и останки от праисторически живот. 
На около 2 часа от село Триград, на изток в посока село Мугла се намират свлачищните Чеирски езера. Водата е кристално чиста, с много балканска пъстърва. Наоколо има обширни тучни ливади с много тракийски могили и оброчища. 
Резерватът "Старата гора" - 25 ха защитена територия с 200 годишна букова гора и местността Чаирите, разположена на 19 км югоизточно от селото, известна с шестте наклонени свлачищни езера, обградени от смърчови и елхови гори.
  Места за настаняване
Сред атмосферата на селския живот и домашния уют в с.Триград функционират семейни хотели, къщи за гости и частни квартири. Селото разполага с 250 места за настаняване.
Семеен хотел „Триибрия” – 3***
Хотела разполага с 28 легла – 4 апартамента (две двоини стаи) , 8 двойни стаи
Цена на човек: 20 - 30 лв OB (само нощувка)  
Хотела предлага стаи със самостоятелен санитарен възел, сателитна ТВ, интернет, тераса, допълнително детско легло, сауна, ресторант, барбекю, рум-сервис и паркинг места.
Villa Rossy  
Вилата се намира на 1240м. надморска височина в най-живописната част на Триград, сред живописната природа. Предлага всички удобства за пълноценен отдих и незабравими преживявания сред горите и ливадите, по които Орфей и Евредика са сътворили една от най-красивите легенди. Намира точно над Лесничейството в Триград и се радва на прекрасни изгледи към планината. Тук сред чистия въздух и благоуханните гори и поляни, всеки ще намери нужното спокойствие и приятна атмосфера за пълноценна почивка. Вила Роси е кокетна къща с отлично поддържана терасирана градина, която в топло време предлага множество романтични местенца за отдих и забавление сред цветни лехи и зеленина. На закрито в градината е изградена голяма камина, подходяща за приготвяне на родопско чеверме и различни ястия на пещ и скара. Осигурени са и градински мебели в къта за хранене. Отделно Вила Роси разполага с чудесна битова механа с камина, която ще донесе безброй мигове на домашен уют и топлина в комбинация с прекрасните гозби от екологично чисти продукти на гостоприемната домакиня. Гостите имат възможност сами да приготвят храната си. Общо четири безупречно чисти и просторни стаи са на тяхно разположение. Във всяка стая има парно отопление, съвременен санитарен възел с душ, телевизор с кабелна телевизия.
Къща "Кристал"
Разположена е на 1100м надморска височина. Къщата разполага с 4 стаи – с две легла, 1 стая с 3 легла, голяма трапезария, кухненски бокс, лятна градина, телефон.
Цени:
Нощувка летен сезон - 12 лв.
Нощувка зимен сезон - 15 лв.
Деца до 5 години - БЕЗПЛАТНО!
 Допълнителни услуги:
- Закуска - 3 - 4 лв.
- Обяд - 5 - 8 лв.
- Вечеря - 5 - 8 лв. (в зависимост от поръчката)
Къща за гости „При мама Зарка”

Домът  се намира в началото на селото, на главната улица. Къщата е на 3 етажа, като всеки етаж разполага със собствен санитарен възел.
При желание гостите могат да резервират спалнята със столова и кухня на втория етаж и да приготвят сами храната си.  

Къщата е изградена в стила и традициите на родопчаните и интериорът е в същият стил. Липсва разточителния хотелски лукс, но всички съвременни удобства са гарантирани. Новото обзавеждане на стаите предлага удобни легла по персон и половина, разположени по 2, 3 в стая.  
На приземния етаж се намира механата с голяма  камина, където по ваше желание и уговорка стопаните могат да ви приготвят истинско родопско чеверме.
Вечерите на посетителите могат да бъдат незабравими, като по време на вечеря гласовитата стопанка  пее родопските песни, които е научила от своята майка, а домакинът и приглася с гайда. Ако това се случва през прохладните летни вечери на открито до барбекюто - планината подема звуците и туриста става част от едно вълшебство. 
На единия от етажите стопаните  са оформили битов кът, който е любимо кътче за игра на малките гости на домакинята - мама Зарка.
По желание на гостите стопанката приготвя закуски и вечери - разбира се - родопски специалитети. Киселото мляко и сиренето са от истинско мляко, а за всеки опитал от мекичките на домакинята, поляти с домашно приготвените екологично чисти сладка и конфитюриче това се превръща в любимата му закуска.
Цени:
Лято  - нощувка - 20 лв. /За две и повече - 15 лв./
Зима  - нощувка - 25 лв.
При резервации за 5 или повече нощувки се заплаща предварително 50% от цената.
Храна е по заявка на гостите - по предварителна уговорка.
Къща за гости „Сакалиеви” 

Къщата се намира на 100м. преди центъра на с.Триград. Етажа от къщата за туристи е със самостоятелен вход. Разполага с три стаи. Всяка стая е със самостоятелен санитарен възел, спалня, единично легло, нощни шкафчета и гардероб изработени от масивно дърво. На етажа има камина, място за хранене и кухненски бокс.
ЦЕНИ:

Нощувка - 15 лв. - летен сезон
Нощувка - 20 лв. - зимен сезон
Закуска - 4 лв.

Обяд - по желание

Вечеря - по желание

Апартаменти „Горски кът” 
Апартаментити Горски кът се намират в централната част на туристическо селище Триград. За гостите на Горски кът се предлагат 3 самостоятелни апартамента, всеки разполага с две стаи, санитарен възел, тераса, ТV и стенен отоплителен уред във всяка от стаите. Комплекса има собствен паркинг. Предлагат се и други услуги - лов, риболов, екскурзи.

Селският туризъм е най – бързо развиващият се отрасъл на туризма в България през последните години. Със своята уникалност село Триград е едно от най-забележителните места в пъстрата карта на селата на Република България.
Природните дадености и ресурси на Триград са предпоставка за развитието на туристическа дейност. Семейните хотели, къщи за гости и частни квартири посрещат многобройните гости на селото, привлечени от красивата природа, природните забалажителности, запазените традиции и прочутото родопско гостоприемство.
Всичко това е предпоставка за развитие на селски туризъм в това спокойно и красиво място.
